S-ryhmä on käynnistänyt Nokas CMS Oy:n kanssa yhteistyön käteisautomaattipalveluiden toteuttamiseksi Suomessa.

S-ryhmä kertoo tuovansa toimipaikkoihinsa uudet Nosto-käteisautomaatit poistettavien Otto-automaattien tilalle. Otto-automaatteja hallinnoiva Automatia kertoi perjantaina aamupäivällä S-ryhmän irtisanoneen sopimuksen lähes 200 käteisautomaatin osalta. Automaatit tullaan poistamaan S-ryhmän toimipaikoista.

S-ryhmä on käynnistänyt Nokas CMS Oy:n kanssa yhteistyön käteisautomaattipalveluiden toteuttamiseksi Suomessa. S-ryhmä sanoo uudistuksen parantavan käteisen saatavuutta.

S-ryhmän mukaan Nosto-automaatit tulevat toimipisteisiin lähiaikoina. Tarkkaa automaattien vaihtoaikataulua ei toistaiseksi ole kerrottu.

SOK:n taloudesta ja rahoituksesta vastaava johtaja Jari Annala kertoo S-ryhmän tiedotteessa, että kuluttajalle ei uuden automaatin käytöstä koidu lisäkuluja. Automaatit toimivat kaikkien pankkien korteilla ja niistä saa nostettua 20 euron ja 50 euron seteleiden lisäksi 10 euron seteleitä.